b'\n_START_ARTICLE_\nTrapistovski samostan Marije Zvezde Banja Luka\n_START_PARAGRAPH_\nTrapistovski samostan Marije Zvezde Banja Luka ali Opatija Marija Zvezda je samostan trapistov, ki se nahaja nedale\xc4\x8d od Banje Luke v Bosni in Hercegovini. _NEWLINE_Neko\xc4\x8d je bil to eden izmed treh samostanov tega reda v biv\xc5\xa1i Jugoslaviji, danes pa je edini \xc5\xa1e delujo\xc4\x8di na obmo\xc4\x8dju Balkana.\n_START_SECTION_\nZgodovina samostana\n_START_PARAGRAPH_\nSamostan je ustanovil Franz Pfanner v 2. polovici 19. stoletja, ko so v Bosni in Hercegovini gospodovali \xc5\xa1e Turki. Leta 1869 je skupina sedmih menihov iz nem\xc5\xa1kega samostana Mariawald pri\xc5\xa1la v Banja Luko in osnovala samostan. Prvi opat samostana je bil Franz Pfaner.\n_START_SECTION_\nNajve\xc4\x8dji trapistovski samostan na svetu\n_START_PARAGRAPH_\nVse do prve svetovne vojne je \xc5\xa1tevilna samostanska skupnost 200-tih menihov poleg kontemplacijskega \xc5\xbeivljenja bila izredno dejavna tudi na kulturnem in gospodarskem podro\xc4\x8dju. _NEWLINE_Tedaj je bil to najve\xc4\x8dji samostan trapistov na svetu, ter je bil nosilec razvoja v celotni regiji.\n_START_SECTION_\nGospodarske dejavnosti trapistov\n_START_PARAGRAPH_\nTrapisti so zgradili opekarno (1869), kova\xc4\x8dnico (1869), odprli kamnolom (1870), zgradili  mlin (1872) in sirarno (1882), v kateri so proizvajali sir trapist, su\xc5\xa1ilnico za sadje (1876), pivovarno (1873), prvo hidroelektrarno na reki Vrbas, in se ukvarjali tudi z drugimi obrtnimi dejavnostmi._NEWLINE_Trapisti so v Banja Luki zgradili tudi bolni\xc5\xa1nico (odprto 1879), hi\xc5\xa1e za zaposlene, \xc4\x8dasopisno zalo\xc5\xbebo \xc2\xbbPutokaz\xc2\xab, dija\xc5\xa1ki dom in sirotni\xc5\xa1nico. \xc5\xbdivljenje samostana se je z nekoliko manj\xc5\xa1im \xc5\xa1tevilom menihov nadaljevalo vse do druge svetovne vojne.\n_START_SECTION_\nObdobje druge svetovne vojne in po njej\n_START_PARAGRAPH_\nIz samostana je pred komunisti\xc4\x8dnimi partizani pobegnilo veliko \xc5\xa1tevilo bratov, ki so se zatekli v avstrijski samostan Engelszell. Preostali menihi so bili izpostavljeni komunisti\xc4\x8dnim pregonom, zaprtjem in trpin\xc4\x8denjem. Samostanu je bilo odvzeto vse premo\xc5\xbeenje, posesti, stroji in tudi glavna stavba. Ker so ostali brez vsega, jim je \xc5\xa1kofija zaupala v upravljanje novonastalo \xc5\xbeupnijo, da bi imeli vsaj od ne\xc4\x8desa \xc5\xbeiveti._NEWLINE_Po potresu leta 1969 v Banja Luki so se trapisti naselili v Fran\xc4\x8di\xc5\xa1kanskem samostanu Klo\xc5\xa1tar Ivani\xc4\x87 na Hrva\xc5\xa1kem. Tam so bili do leta 1977, ko so se vrnili v svojo obnovljeno cerkev in novo samostansko zgradbo.\n_START_SECTION_\nNajmanj\xc5\xa1i trapistovski samostan na svetu\n_START_PARAGRAPH_\nStanje se je po vojni v Bosni in Hercegovini in srbski agresiji \xc5\xa1e dodatno poslab\xc5\xa1alo. Banja Luka je postala glavno mesto Republike Srbske, katoli\xc5\xa1ko in drugo nesrbsko prebivalstvo pa je bilo izgnano in danes se bele\xc5\xbei le manj\xc5\xa1e \xc5\xa1tevilo povratnikov. Samostan Marija Zvezda je danes najmanj\xc5\xa1i trapistovski samostan na svetu, v njem bivata le dva meniha._NEWLINE_\xc5\xa0tevilo menihov skozi zgodovino samostana\n_START_SECTION_\nTradicija proizvodnje sira\n_START_PARAGRAPH_\nBanjalu\xc5\xa1ki trapisti so svojo sirarno odprli leta 1882, tako da je tradicija proizvodnje sira trapist v Banja Luki dolga \xc5\xbee ve\xc4\x8d kot 130 let, sama tradicija in receptura pa ima znotraj reda \xc5\xa1e veliko dalj\xc5\xa1e korenine, saj se je prena\xc5\xa1ala iz samostana v samostan ve\xc4\x8d stoletij. Zaradi \xc4\x8dedalje manj\xc5\xa1ega \xc5\xa1tevila trapistov v samostanu Marije Zvezde, se njihov sir od leta 2008 proizvaja v sodelovanju s kmetijsko zadrugo \xc2\xbbLiva\xc4\x8d\xc2\xab, s sede\xc5\xbeem v naselju Lakta\xc5\xa1i.'